Številka: 007-803/2014/54

Datum: 23.4.2015

**Zadeva: Osnutek predloga Zakona o javnem naročanju**

Spoštovani!

Ministrstvo za javno upravo je pripravilo osnutek predloga Zakona o javnem naročanju, s katerim se v slovenski pravni red prenašata Direktiva 2014/24/EU Evropskega parlamenta in Sveta z dne 26. februarja 2014 o javnem naročanju in razveljavitvi Direktive 2004/18/ES (UL L št. 94 z dne 28. 3. 2014 str. 65) in Direktiva 2014/25/EU Evropskega parlamenta in Sveta z dne 26. februarja 2014 o javnem naročanju naročnikov, ki opravljajo dejavnosti v vodnem, energetskem in prometnem sektorju ter sektorju poštnih storitev ter o razveljavitvi Direktive 2004/17/ES (UL L št. 94 z dne 28. 3. 2014 str. 243).

Ministrstvo za javno upravo (v nadaljevanju: ministrstvo) je k prenovi pristopilo na podlagi besedila novih evropskih direktiv s področja javnega naročanja, ki pa se bistveno ne morejo spreminjati, razen v segmentih, kjer je to posamezni državi članici izrecno omogočeno. Tako je ministrstvo, na podlagi nove zakonodaje EU o javnem naročanju ter ugotovljenih pomanjkljivostih in prednostih obstoječega sistema javnega naročanja s predlogom nove nacionalne ureditve zagotovilo poenostavitve, večjo fleksibilnost in učinkovitost javnega naročanja. Ministrstvo se je predloga prenove lotilo predvsem z dveh vidikov, in sicer povečevanja učinkovitosti in gospodarnosti javnega naročanja in informatizacije postopkov, katerega namen pa je povečati transparentnost javnega naročanja in omejiti korupcijska tveganja.

Ministrstvo bo osnutek predloga Zakona o javnem naročanju ter njegove bistvene poudarke in rešitve predstavilo na **javni predstavitvi.** Kraj in čas predstavitve bo v začetku maja 2015 objavljen na spletni strani ministrstva.

Na podlagi pripravljenega osnutka predloga Zakona o javnem naročanju si želimo tvornega sodelovanja strokovne in druge zainteresirane javnosti, zato **vaše odzive pričakujemo do 25. maja 2015.** Strokovna in zainteresirana javnost lahko posreduje predloge, komentarje in dopolnitve na osnutek na elektronski naslov gp.mju@gov.si, s pripisom »Pripombe na osnutek ZJN3«.

Vljudno prosimo, da svoje predloge pojasnite z obrazložitvami, ter jim priložite mednarodne primerjave s katerimi morebiti razpolagate.

Hvala za sodelovanje!

 Sašo Matas

 generalni direktor